Gosus 

	Tesorera celestiale
	Divina dispensadora
	Alcanzade nos Segnora
	Remediu pro dogni male.

1.
Po patrona e titulare
De su Remediu bos laman
Ue totus bos acclaman
Protettora singolare
Querinde nos amparare
In custa vida mortale.

      	Alcanzade…

2.
Querinde restaurare
Custa santa devozione
Cun occulta relazione
Azis cherfidu mustrare
Cudd’affettu singolare
Ed amore maternale.

      	Alcanzade…

3.
Conoschinde sa clemenzia
De bois Virgen sagrada
Benit sa genti affannada
Cun votos e riverenzia
Dande pro dogni dolenzia
Consolu medicinale.

      	Alcanzade…

4.
Sos chi de coro suplican
Sende cosa cumbeniente
Alcanzan subitamente
Sa grazia chi necessitan
Pro su quale osi acreditan
Cun su titulu speciale.

      	Alcanzade…

5.
Consolu de affligidos
Refugiu de peccadores
Remediu de sos dolores
Dimandan totus unidos 
zegos, zopos e tulidos
De dogni gutta corale.

      	Alcanzade…

6.
Ses de su mundu allegria
Ses de su chelu bellesa
De sos Anghelos prinzesa
De sos santos melodia
Ses consolu e vera ghia
Contra sa culpa mortale.

      	Alcanzade…

7.
Ses Giuditta chi has prostradu
A Oloferne mortale
Chi cun istragu fatale
Has destruidu su peccadu
Lassende incadenadu
A Luciferu infernale.

      	Alcanzade…

8.
Turre Davidica forte
Rosa mistica sagrada
Oliva frutificada
Cipressu de su altu monte
de sos navigantes norte
E ghia universale.

      	Alcanzade…

9.
Nave mistica Divina
Chi de su chelu has portadu
Su pane sacramentadu
Vertadera meighina
E de s’anima meschina
Remediu medicinale.

      	Alcanzade…

10.
Già chi in su regnu divinu
Bos tenimos pro avvocata
Pro s’anima tribulada
Suplichende de continu
Mostrade nos su caminu
De sa patria celestiale.

      	Alcanzade…

11.
In cudd’ultima ora
De s’agonia mortale
Alcanzade nos Signora
Su remediu generale
Alcanzade nos Signora
Remediu pro dOgni male.

      	Alcanzade…